Die Gold Wing-fiets nou kleiner, dog ewe luuksDie Honda-GL1800 Gold Wing (Foto: Honda) Honda se Gold Wing het in 1975 begin as ŉ 1000 cc-kaalfiets. Soos ons almal wat sukkel met ŉ rolletjie hier en daar soos die jare aanskuif, het die Gold Wing al groter en swaarder geword. Die mense verantwoordelik vir die Gold Wing-ontwikkeling het ook besef dat hierdie fiets nie met elke opkikkering net nog gewig kan aansit nie. Op die pas afgelope South African Bike Festival het Honda sy nuwe, ligter Gold Wing aan die pers bekendgestel. Die president van Honda in Suid-Afrika, Toshiaki Konaka, het ons in Afrikaans verwelkom en toe die fiets onthul. Met die eerste oogopslag kon jy sien die fiets is merkbaar kleiner. Honda het besluit om nie op die bestaande fiets voort te bou nie, maar om eerder met ŉ skoon vel papier te begin. Volgens Yutaka Nakanishi, die projekleier op die 2018 Gold Wing, wou hulle die luuksheid van die bestaande Gold Wing behou, maar ŉ opwindender en meer afgeronde motorfiets bied. Natuurlik moes die fiets beskik oor al die moderne tegnologie wat ryers verwag van Honda se vlagskipfiets. Die resultaat is ŉ fiets wat, afhangend van die model, tot 48 kg minder weeg as sy voorganger. Toshiaki Konaka, president van Honda SA (Foto: Brian Cheyne) Die sessilinder enjin het nie sy kraglewering of wringkrag verloor nie, maar word nou deur ŉ elektroniese versneller beheer. Dit beteken dat ry-programme nou deel is van die pakket, en dat tolbeheer en sluitwering verskillende vlakke van bystand bied. Daar is nou ook “Hill Start Assist” wat help om die Wing teen ŉ opdraande weg te trek. Honda se uiters doeltreffende DCT-ratkas is ook nou beskikbaar op die Wing. Met die herontwerpte enjin en ratkas in die nuwe Wing is meer kompak en die ryer sit nader aan die windskerm. Die yslike windskerm van die vorige model is nou vervang met ŉ kleiner, meer vloeiende weergawe. Die skerm is elektries verstelbaar, en help verder om brandstof verbruik te verbeter. Die sitplek is nou selfs meer gemaklik, en dit, tesame met die aërodinamiese windskerm, sal verseker dat jy heeldag lank in gemak kan ry, ongeag jou bestemming. Die bagasieruimtes is herontwerp nadat Honda hulle Gold Wing-eienaars uitgevra het oor hulle ritgewoontes. Omdat meeste Gold Wing-eienaars slegs twee of drie dae toer, het Honda besluit om die kanttasse kleiner te maak. Die agterste tas hou steeds twee pletterpette, en die totale beskikbare volume is steeds ŉ skaflike 110 liter. Die Honda-GL1800 Gold Wing (Foto: Honda) Die instrumentasie beskik nou oor ŉ groot 7” TFT-skerm, en meeste van die nuwe Wing se funksies kan daarvandaan beheer word. Vir langpadgerief beskik die Wing nou oor Apple Car Play en Bluetooth-verbinding vir jou slimfoon wat van die skerm beheer word. Die Gold Wing het ŉ baie beperkte teikenmark, maar dit bly saam met die BMW K 1600 GTL seker die toppunt van luuksheid en toergerief. Ons land met sy uitgestrekte vlaktes en lang reguit paaie is die ideale terrein vir die nuwe Honda Gold Wing GL1800. Hopelik kan ek later vanjaar hierdie fiets se bene gaan rek en besluit of ek dalk my kar moet verkoop. Die twee modelle wat ons plaaslik gaan kry is die GL1800 Tour teen R367 000, en die DCT weergawe wat jou beursie gaan rek tot op R392 000.